Forsvarsminister Nicolai Wammen (S) tager skarpt afstand fra, at en hackergruppe har offentliggjort personfølsomme oplysninger fra 22 folketingspolitikere som reaktion på ministerens nye lov om Center for Cybersikkerhed.

»Det er dybt problematisk og forkasteligt, hvis der er enkeltpersoner eller grupper, der på den baggrund begynder at rette angreb med ulovlige handlinger på politikere med synspunkter, man ikke deler. Det er et angreb på demokratiet, hvis man på ulovlig vis begynder at udstille eller chikanere politikere, fordi de har en anden overbevisning, end man selv har«, siger Nicolai Wammen til Politiken.

Som Politiken kunne afsløre tidligere i dag, har en gruppe hacktivister lagt cpr-numre og andre følsomme oplysninger fra 22 nuværende og tidligere SF-folketingsmedlemmer ud til offentlig skue på nettet.